Kuršumlija džamija

**Kuršumlija džamija** je smještena na lijevoj obali rijeke Drinjače, u općinskom središtu Kladanj, Bosna i Hercegovina. Proglašena je za nacionalni spomenik Bosne i Hercegovine.

## Historija 
Za vrijeme I svjetskog rata, 1917. godine, vojska Austro-Ugarske monarhije je za potrebe izrade municije skinula olovni pokrivač džamije. Džamija je nakon toga bila pokrivena drvenom šindrom.

Tokom II svjetskog rata, džamija je oštećena i obnovljena tek 1959. godine. 80-ih godina XX stoljeća uz sjeveroistočni džamijski zid je izgrađena,o ukopana abdesthana, te je bila nevidljiva izvana.

U istom periodu je i kameni haremski zid džamije prema ulici i r.Drinjača zamijenjen jednostavnom željeznom ogradom, iz nepoznatih razloga.

Tokom rata u Bosni i Hercegovini, 1992-1995. dio munare iznad šerefeta je srušen. Nakon završetka rata, 1998. godine, oštećena munara džamije je obnovljena.

Komisija za očuvanje nacionalnih spomenika 2005. godine, proglasila je „Graditeljsku cjelinu – Kuršumlija (Hadži Bali-begova) džamija u Kladnju“, nacionalnim spomenikom Bosne i Hercegovine.
Nacionalni spomenik čini džamija sa Hadži Đurđihanuminom česmom, ogradnim zidom i mezarjem.

## Opis 
Vanjske dimenzije iznose 9,90 x 9,85 m. Visina objekta do tjemena kupole iznosi 10,60 m, a munare, zajedno sa alemom, 25,50 m.
Oblik kupole – plitka kalota, upućuje na graditeljstvo učenika mimara Hajrudina, odnosno na *ranocarigradski stil* u arhitekturi.  
  
Ranocarigradski stil se javlja tokom druge polovine XV i u prvoj četvrtini XVI stoljeća, kada pod utjecajem Aja Sofije nastaju građevine složenijih prostornih rješenja.

Prelaz kvadratne osnove džamije u kružnu osnovu kupole riješen je preko pandantifa, za razliku od najčešće korištenog rješenja tog perioda – trompi.
Prema konceptu prostorne organizacije, džamija pripada jednoprostornim, potkupolnim džamijama bez sofa, sa kamenom munarom. Objekat džamije predstavlja kubusnu građevinu. Džamija ima zidove od lomljenog kamena u krečnom malteru debljine 110&nbsp;cm. Lomljeni kamen je slagan u relativno pravilne horizontalne redove. Podnožje zidova kao i uglovi su rađeni većim, pravilnije klesanim komadima kamena. Džamija je iznutra malterisana, dok je izvana ostavljena vidljiva struktura zida.
Unutrašnje zidne površine džamije su malterisane i okrečene, a mihrab, prelomljeni lukovi i kupola bojeni i oslikani. Tragovi slikane dekoracije se danas nalaze samo u dijelovima kupole. Oko prozora su tek neznatno primijetni tragovi slikane dekoracije koja je u izvjesnom periodu prekrečena.

U haremu džamije se nalazi izvjestan broj nadgrobnih spomenika (nišana) i  stara česma poznata kao Hadži Đurđihanumina, musluk česma.

## Literatura 
* Andrej Andrejević, Islamska monumantalna umetnost XVI veka u Jugoslaviji – kupolne džamije, izdanje Filozofskog fakulteta u Beogradu, Institut za istoriju i umjetnost, Srpska Akademija nauka i umetnosti, Balkanološki institut, Beograd, 1984.
* Sakib Softić, Stanovništvo Tuholja: historijska građa. Knjiga II. Zavod za zaštitu i korištenje kulturno-povijesnog i prirodnog nasljeđa: Tuzla, 2016.

## Reference 
## Vanjski linkovi 
* Zvanični sajt Islamske zajednice u Bosni i Hercegovini
* Zvanični sajt komisije nacionalnih spomenika Bosne i Hercegovine

Kategorija:Nacionalni spomenici u Kladnju
Kategorija:Džamije u Kladnju